CELEX: 32015R2064
Language: el
Date: 2015-11-17 00:00:00
Title: Εκτελεστικός κανονισμός (ΕΕ) 2015/2064 της Επιτροπής, της 17ης Νοεμβρίου 2015, για την τροποποίηση του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα όσον αφορά ηλιακούς υαλοπίνακες προς μεταποίηση στο πλαίσιο του καθεστώτος μεταποίησης υπό τελωνειακό έλεγχο (Κείμενο που παρουσιάζει ενδιαφέρον για τον ΕΟΧ)

18.11.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 301/12
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2064 ΤΗΣ ΕΠΙΤΡΟΠΉΣ
   της 17ης Νοεμβρίου 2015
   για την τροποποίηση του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα όσον αφορά ηλιακούς υαλοπίνακες προς μεταποίηση στο πλαίσιο του καθεστώτος μεταποίησης υπό τελωνειακό έλεγχο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως του κοινοτικού τελωνειακού κώδικα (1), και ιδίως το άρθρο 247,
   Εκτιμώντας τα ακόλουθα:
   
               (1)
            
            
               Ο κανονισμός (ΕΟΚ) αριθ. 2454/93 της Επιτροπής (2) προβλέπει τη δυνατότητα μεταποίησης ορισμένων εμπορευμάτων στο πλαίσιο του καθεστώτος μεταποίησης υπό τελωνειακό έλεγχο, χωρίς εξέταση των οικονομικών όρων που αναφέρονται στο άρθρο 133 στοιχείο ε) του κανονισμού (ΕΟΚ) αριθ. 2913/92. Για τα εμπορεύματα αυτά, οι οικονομικοί όροι θεωρείται ότι πληρούνται σύμφωνα με το άρθρο 552 του κανονισμού (ΕΟΚ) αριθ. 2454/93. Τα εν λόγω εμπορεύματα καλύπτονται από το παράρτημα 76 μέρος Α του κανονισμού (ΕΟΚ) αριθ. 2454/93.
            
         
               (2)
            
            
               Ο αύξων αριθμός 11 του μέρους Α του παραρτήματος 76 του κανονισμού (ΕΟΚ) αριθ. 2454/93 καλύπτει ορισμένα συστατικά, μέρη, συσκευασίες ή υλικά τα οποία μπορούν να μεταποιηθούν σε προϊόντα της πληροφορικής.
            
         
               (3)
            
            
               Οι ηλιακοί υαλοπίνακες μπορούν να υποβάλλονται σε μεταποίηση στο πλαίσιο του καθεστώτος μεταποίησης υπό τελωνειακό έλεγχο σε ηλιακούς συλλέκτες. Η εν λόγω διαδικασία μεταποίησης καλύπτεται από τον αύξοντα αριθμό 11 του μέρους Α του παραρτήματος 76 του κανονισμού (ΕΟΚ) αριθ. 2454/93.
            
         
               (4)
            
            
               Οι ηλιακοί υαλοπίνακες, καταγωγής Λαϊκής Δημοκρατίας της Κίνας, που προορίζονται να τεθούν σε καθεστώς μεταποίησης υπό τελωνειακό έλεγχο θα υπέκειντο, αν είχαν διασαφισθεί για θέση σε ελεύθερη κυκλοφορία, σε οριστικό δασμό αντιντάμπινγκ, σύμφωνα με τον εκτελεστικό κανονισμό (ΕΕ) αριθ. 470/2014 της Επιτροπής (3), ή σε οριστικό αντισταθμιστικό δασμό σύμφωνα με τον εκτελεστικό κανονισμό (ΕΕ) αριθ. 471/2014 της Επιτροπής (4).
            
         
               (5)
            
            
               Η μεταποίηση των ηλιακών υαλοπινάκων καταγωγής Λαϊκής Δημοκρατίας της Κίνας στο πλαίσιο του καθεστώτος μεταποίησης υπό τελωνειακό έλεγχο μπορεί να επηρεάσει αρνητικά τα ουσιώδη συμφέροντα των παραγωγών ηλιακών υαλοπινάκων της Ένωσης. Ως εκ τούτου, η χρήση του καθεστώτος μεταποίησης υπό τελωνειακό έλεγχο θα πρέπει να είναι δυνατή μόνον αφού η επιτροπή τελωνειακού κώδικα εξετάσει τους οικονομικούς όρους σύμφωνα με το άρθρο 552 παράγραφος 2 του κανονισμού (ΕΟΚ) αριθ. 2454/93 και καταλήξει στο συμπέρασμα ότι οι εν λόγω όροι πληρούνται.
            
         
               (6)
            
            
               Συνεπώς, ο κανονισμός (ΕΟΚ) αριθ. 2454/93 θα πρέπει να τροποποιηθεί αναλόγως.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο μέρος Α του παραρτήματος 76 του κανονισμού (ΕΟΚ) αριθ. 2454/93, το κείμενο στη στήλη 1 με τον αύξοντα αριθμό 11 αντικαθίσταται από το ακόλουθο κείμενο:
   
      «Κάθε είδους ηλεκτρονικά συστατικά, μέρη, συσκευασίες (συμπεριλαμβανομένων των εξαρτημάτων συσκευασιών), ή υλικά (ηλεκτρονικά ή μη), που έχουν ζωτική σημασία για την απόδοση της ηλεκτρονικής λειτουργίας του μεταποιημένου προϊόντος, με εξαίρεση τους ηλιακούς υαλοπίνακες που θα υπέκειντο σε προσωρινό ή οριστικό δασμό αντιντάμπινγκ ή σε προσωρινό ή οριστικό αντισταθμιστικό δασμό, αν είχαν διασαφισθεί για θέση σε ελεύθερη κυκλοφορία.»
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Νοεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 302 της 19.10.1992, σ. 1.
   
      (2)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).
   
      (3)  Εκτελεστικός κανονισμός (ΕΕ) αριθ. 470/2014 της Επιτροπής, της 13ης Μαΐου 2014, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας (ΕΕ L 142 της 14.5.2014, σ. 1).
   
      (4)  Εκτελεστικός κανονισμός (ΕΕ) αριθ. 471/2014 της Επιτροπής, της 13ης Μαΐου 2014, για την επιβολή οριστικών αντισταθμιστικών δασμών στις εισαγωγές ηλιακών υαλοπινάκων καταγωγής Λαϊκής Δημοκρατίας της Κίνας (ΕΕ L 142 της 14.5.2014, σ. 23).